ประสารโยนคลังชี้ชะตา รีดค่าต๋งแบงก์มาจ่ายหนี้
ประสาร ระบุแผนแก้ปัญหาหนี้กองทุนฟื้นฟูฯ การเก็บค่าต๋งจากธนาคารติดขัดอยู่ที่คลัง คาด 1-2 สัปดาห์ได้ข้อยุติ
1 ก.พ. 2555

ประสาร ระบุแผนแก้ปัญหาหนี้กองทุนฟื้นฟูฯ การเก็บค่าต๋งจากธนาคารติดขัดอยู่ที่คลัง คาด 1-2 สัปดาห์ได้ข้อยุติ
นายประสาร ไตรรัตน์วรกุลผู้ว่าการธนาคารแห่งประเทศไทย (ธปท.) เปิดเผยถึงการหารือกับนายกิตติรัตน์ ณ ระนอง รองนายกรัฐมนตรีและ รมว.คลัง ว่า ธปท.ได้เสนอทางเลือกต่างๆ ในการแก้ไขปัญหาหนี้กองทุนเพื่อการฟื้นฟูและพัฒนาระบบสถาบันการเงิน โดยเก็บเงินนำส่งจากฐานเงินฝากของธนาคารพาณิชย์ให้กับกระทรวงการคลังพิจารณาไปหมดแล้ว ซึ่งแต่ละแนวทางก็มีข้อดีข้อเสียแตกต่างกัน และคาดว่ากระทรวงการคลังจะใช้เวลาพิจารณา 1-2 สัปดาห์ 
“ทางคลังไม่มีข้อเสนออะไร และที่ ธปท.เสนอทางเลือกไปก็มีการอธิบายแลกเปลี่ยนความเห็นกัน รวมทั้งแนวทางแก้ไขปัญหาความเหลื่อมล้ำเรื่องการแข่งขันระหว่างแบงก์รัฐและแบงก์เอกชนด้วย ซึ่งท่านรองนายกฯ ขอเวลาในการพิจารณาก่อน ทางออกจึงอยู่ที่คลังตัดสินใจ” นายประสาร กล่าว
สำหรับการเก็บเงินนำส่งจากฐานเงินฝากเพื่อนำเข้าสถาบันคุ้มครองเงินฝากนั้น แนวทางที่น่าจะเป็น คือ ออกเป็นพระราชกฤษฎีกาไปแก้ไขการเก็บเงินนำส่งเข้าให้ลดลงจากที่เก็บอยู่ 0.4% แต่จะเก็บอัตราเท่าใดนั้นต้องรอให้กระทรวงการคลังพิจารณาก่อน จึงนำมาหารือกับธนาคารพาณิชย์อีกครั้ง ในฐานะที่ได้รับผลกระทบ
“ส่วนเรื่องการยื่นตีความ พ.ร.ก.ต่อศาลรัฐธรรมนูญจะมีผลกับการดำเนินการเรื่องนี้หรือไม่ คงต้อง รอให้ศาลตัดสินก่อน แต่เมื่อ พ.ร.ก.มีผลบังคับใช้แล้วก็ต้องทำงานต่อไป” นายประสาร กล่าว 
นายกิตติรัตน์ กล่าวว่า การเรียกเก็บค่าธรรมเนียมจากธนาคารพาณิชย์เพิ่ม จะไม่กระทบต่อผู้ฝากผู้กู้ และผู้ถือหุ้น เพราะใกล้เคียงกับที่เคยเก็บอยู่แล้ว และรัฐบาลจะพิจารณาการจัดเก็บเงินเข้ากองทุนคุ้มครองเงินฝากในอัตราที่ลดลงอย่างมีนัยสำคัญ ส่วนแนวทางการหาเงินมาชำระหนี้ที่ ธปท.เสนอมาจาก 3 ส่วน ประกอบด้วย รายได้อื่นจากสินทรัพย์กองทุนฟื้นฟูฯดอกผลของการบริหารทุนสำรองในบัญชีผลประโยชน์ประจำปีของ ธปท. และการเรียกเก็บเงินนำส่งซึ่งจะได้ข้อสรุปภายใน 1-2 สัปดาห์นี้